b'\n_START_ARTICLE_\nGauchito (maskota)\n_START_PARAGRAPH_\nGauchito je bila uradna maskota Svetovnega prvenstva v nogometu 1978. Predstavlja de\xc4\x8dka, oble\xc4\x8denega v belo in modro opravo - barve argentinske zastave. Ob njem je nogometna \xc5\xbeoga, ki je ravno tako bele in modre barve. Na glavi ima klobuk z napisom "ARGENTINA \'78". Klobuk z vrvico za pritrditev na glavo in ovratna ruta, ki ju nosi de\xc4\x8dek, sta tipi\xc4\x8dna za argentinske gav\xc4\x8de. _NEWLINE_Ime maskote prihaja iz \xc5\xa1panske (in argentinske) besede za gav\xc4\x8da - "gaucho". Ob upo\xc5\xa1tevanju pomanj\xc5\xa1evalne kon\xc4\x8dnice "-ito" na koncu besede, bi se dobesedni prevod glasil: "mali gav\xc4\x8d"._NEWLINE_Argentinski organizatorji so z izbiro de\xc4\x8dka za maskoto nadaljevali tradicijo s prej\xc5\xa1njih dveh prvenstev. Tako so ustvarili de\xc4\x8dka s Pamp, oble\xc4\x8denega v narodne barve (in tudi barve argentinske reprezentance) in z nekaj karakteristikami gav\xc4\x8dev._NEWLINE_Zanimivost maskote je predmet, ki ga de\xc4\x8dek dr\xc5\xbei v desni roki. Po pri\xc4\x8devanjih nekaterih ljudi naj bi ta predmet bil bi\xc4\x8d, ki bi argentinskim nogometa\xc5\xa1em slu\xc5\xbeil, \xc4\x8de bi se situacija na igri\xc5\xa1\xc4\x8du izrodila in se je ne bi dalo re\xc5\xa1iti na civiliziran na\xc4\x8din.  Tako maskota predstavlja tudi temperamentnost in vzkipljivost Argentincev._NEWLINE_Na slikah maskote s svetlej\xc5\xa1o modro barvo se pojavlja tudi grb nem\xc5\xa1kega podjetja \xc5\xa1portne opreme in \xc4\x8devljev Puma AG.'